## Zakon o normizaciji

### NN 55/1996 (10.7.1996.), Zakon o normizaciji

# **ZASTUPNIČKI DOM SABORA REPUBLIKE HRVATSKE**

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O NORMIZACIJI**

Proglašavam Zakon o normizaciji, koji je donio Zastupnički dom Sabora
Republike Hrvatske na sjednici 28. lipnja 1996.

Broj: 01-96-1252/1

Zagreb, 2. srpnja 1996.

Predsjednik

Republike Hrvatske

**dr. Franjo Tuđman,** v. r.

---

### **ZAKON O NORMIZACIJI**

I. OPĆE ODREDBE

Članak 1.

(1) Ovim se Zakonom uređuju sustav normizacije, temeljni zahtjevi za
proizvode, procese i usluge, sustav ocjenjivanja sukladnosti, isprave koje
moraju imati proizvodi u prometu, donošenje propisa za provedbu ovoga Zakona
te nadzor nad njegovom primjenom.

(2) Sustavi, temeljni zahtjevi, propisi i norme iz stavka 1. ovoga članka
uređuju se i donose radi:

1. razvoja hrvatskoga tržišta i otklanjanja prepreka u prometu proizvoda
i usluga s inozemstvom te uključivanja u međunarodnu suradnju, osobito
gospodarske tijekove,

2. zaštite života i zdravlja ljudi, zaštite okoliša te drugih prirodnih
i radom stvorenih vrijednosti,

3. zaštite potrošača,

4. tipizacije i ujednačenja proizvoda, procesa i usluga i razumnog iskorištavanja
prirodnih dobara i energije,

5. obradbe, brzog, točnog i lako razumljivog priopćavanja i prijenosa
podataka.

Članak 2.

(1) Sustav normizacije u smislu ovoga Zakona jest izradba, izdavanje,
objava i primjena normi u Republici Hrvatskoj.

(2) Norma je isprava namijenjena općoj i opetovanoj uporabi kojom se
određuju pravila, odrednice ili značajke proizvoda, procesa i usluga radi
postizanja najpovoljnije razine uređenosti, ako ovim Zakonom nije drukčije
propisano.

Članak 3.

U smislu ovoga Zakona:

1. proizvodi su sirovine, poluproizvodi, dijelovi, sklopovi, gotovi
industrijski i obrtnički proizvodi, poljoprivredni i prehrambeni proizvodi,
bezalkoholna i alkoholna pića, pridodane tvari, začini, sjeme i sadni materijal
poljoprivrednoga i šumskoga bilja, objekti, postrojenja, uređaji, oprema
i druga sredstva rada,

2. usluge su radnje koje obavljaju pravne i fizičke osobe u okviru uslužnih
djelatnosti,

3. procesi su skup međuzavisnih sredstava i radnji koji se upotrebljavaju
pri postavljanju, tehničkoj zaštiti, popravcima, prepravcima i tehničkom
nadzoru, kao i u industriji, energetici, graditeljstvu, rudarstvu, poljoprivredi,
prometu, vezama i telekomunikacijama, te skup međuzavisnih sredstava i
radnji koje se izvode radi zaštite života i zdravlja ljudi, zaštite okoliša
i razumnog iskorištavanja prirodnih dobara i energije,

4. dobavljač je pravna ili fizička osoba u Republici Hrvatskoj, odgovorna
za proizvod, proces ili uslugu; to mogu biti: proizvođači, raspodjelivači,
uvoznici, predstavnici ili zastupnici stranih tvrtki, izvođači, uslužne
djelatnosti i ovlašteni predstavnici proizvođača u Republici Hrvatskoj.

Članak 4.

(1) Zahtjevi koje mora zadovoljiti proizvod, proces ili usluga da bi
se postigla zaštita života i zdravlja ljudi, zaštita okoliša i potrošača
nazivaju se temeljnim zahtjevima.

(2) Sukladnost s temeljnim zahtjevima iz stavka 1. ovog članka je obvezatna.

Članak 5.

(1) Sustav ocjenjivanja sukladnosti provodi se radi utvrđivanja sukladnosti
proizvoda, procesa i usluga s temeljnim zahtjevima. On obuhvaća ispitivanje,
potvrđivanje (certifikaciju), dobavljačevu izjavu o sukladnosti, tehnički
nadzor i ovlašćivanje (akreditaciju) laboratorija i pravnih osoba za provedbu
potvrđivanja te pravnih osoba za provedbu tehničkog nadzora.

(2) Ravnatelj Državnog zavoda za normizaciju i mjeriteljstvo (u daljnjem
tekstu: ravnatelj Zavoda) propisuje opće uvjete koje moraju zadovoljiti
pravne osobe i laboratoriji kojima se daje ovlast za obavljanje poslova
iz stavka 1. ovoga članka.

(3) Državni zavod za normizaciju i mjeriteljstvo (u daljnjem tekstu:
Zavod) obavlja poslove nacionalne službe za ovlašćivanje, tako da ravnatelj
Zavoda rješenjem utvrđuje koje pravne osobe i laboratoriji ispunjavaju
propisane uvjete, osim ako drugim Zakonom nije drugačije propisano.

(4) Protiv rješenja ravnatelja Zavoda iz stavka 3. ovoga članka nije
dopuštena žalba, već se protiv njega može pokrenuti upravni spor.

(5) Uvjeti u propisima iz stavka 2. ovoga članka moraju biti sukladni
sa zahtjevima sadržanim u odgovarajućim hrvatskim normama.

Članak 6.

(1) Radi usklađivanja djelatnosti u razvoju sustava ovlašćivanja te
radi planiranja i programiranja u području ovlašćivanja, osniva se Nacionalno
vijeće za ovlašćivanje (u daljnjem tekstu: Vijeće).

(2) Zadaci Vijeća su ovi:

- ocjenjuje stanje ovlašćivanja u Republici Hrvatskoj,

- raspravlja o pitanjima ovlašćivanja važnim za gospodarski razvoj Republike
Hrvatske,

- razmatra i po potrebi predlaže ravnatelju Zavoda mjere za razvoj i
unapređenje ovlašćivanja.

(3) Vijeće ima petnaest članova, koje imenuje Vlada Republike Hrvatske
na prijedlog ravnatelja Zavoda za razdoblje od četiri godine.

(4) Način rada Vijeća određuje se poslovnikom.

(5) Stručno-tehničke poslove za Vijeće obavlja Zavod.

Članak 7.

(1) Proizvodi za koje je to određeno odredbama ovoga Zakona i propisima
donesenim na temelju ovoga Zakona moraju imati propisane isprave, tehničke
upute ili upute za uporabu proizvoda, jamčevni list, propisane oznake,
podatke i deklaracije te moraju biti na propisan način upakirani.

(2) Isprave, tehničke upute, upute za uporabu proizvoda, jamčevni list
i deklaracije iz stavka 1. ovoga članka moraju biti ispisane na hrvatskom
jeziku i latiničnim pismom.

Članak 8.

(1) Odredbe ovoga Zakona i propisa donesenih na temelju ovoga Zakona
primjenjuju se na domaće proizvode, procese i usluge kao i na proizvode
iz uvoza i proizvode uzete u zakup iz inozemstva radi uporabe u Republici
Hrvatskoj.

(2) Odredbe ovoga Zakona i propisa donesenih na temelju ovoga Zakona
koje se odnose na jamčevni list, servis, osiguranje rezervnih dijelova
i potvrđivanje ne primjenjuju se na robu carinskog podrijetla, proizvode
amaterske samogradnje te na proizvode koji se pojedinačno uvoze na zahtjev
i za potrebe fizičkih osoba, osim ako propisom donesenim na temelju ovoga
Zakona ili drugim zakonom, odnosno propisom donesenim na temelju toga zakona
nije drukčije propisano.

II. NORME

Članak 9.

(1) Hrvatske norme priprema, izdaje i objavljuje Zavod.

(2) Oznaka je hrvatske norme HRN.

(3) Hrvatske norme mogu se izdavati i na način da se prihvate međunarodne
norme, europske norme ili norme normizacijskih ustanova drugih država.

(4) Hrvatske vojne norme s oznakom "HRVN" izdaje Zavod uz prethodnu
suglasnost ministra obrane.

(5) Propise o načinu izdavanja i objave hrvatskih vojnih normi, sadržaju,
uvjetima i načinu primjene hrvatskih vojnih normi te postupku za utvrđivanje
sukladnosti i obavljanja nadzora u području proizvodnje vojnog naoružanja
i opreme utvrđuje i donosi ministar obrane.

(6) Propisom donesenim na temelju ovoga Zakona, utvrđuje se način izradbe,
izdavanja i objave hrvatskih normi.

(7) Primjena hrvatskih normi nije obvezatna.

(8) Propisom donesenim na temelju ovoga ili drugog Zakona mogu se hrvatske
norme utvrditi obvezatnim.

(9) Ako podzakonski akti koje donese druga tijela državne uprave upućuju
na hrvatske norme, on se donosi uz prethodno mišljenje ravnatelja Zavoda.

(10) Propis iz stavka 6. ovoga članka donosi ravnatelj Zavoda.

(11) Propis iz stavka 8. ovoga članka donosi ravnatelj Zavoda, osim
ako drugim zakonom odnosno propisom donesenim na temelju tog Zakona nije
drukčije propisano.

Članak 10.

(1) Za pripremu prijedloga hrvatskih normi osnivaju se tehnički odbori.

(2) Tehnički su odbori stručna radna tijela ravnatelja Zavoda, a njihovi
su članovi priznati stručnjaci koje predlažu pravne osobe iz gospodarstva,
mjerodavna tijela državne uprave, gospodarske komore, obrtničke komore,
zainteresirane ustanove i druge pravne osobe.

(3) Ravnatelj Zavoda propisom donesenim na temelju ovoga Zakona utvrđuje
način osnivanja i rada tehničkih odbora.

Članak 11.

Zavod izdaje hrvatske norme prema godišnjim i višegodišnjim programima
normizacije koje donosi ravnatelj Zavoda te potrebama hrvatskog gospodarstva
i društvenih djelatnosti.

Članak 12.

(1) Hrvatske se norme izdaju kao posebno izdanje Zavoda.

(2) Obavijest o izdanim hrvatskim normama objavljuje se u glasilu Zavoda.

(3) Hrvatske vojne norme po potrebi objavljuje Ministarstvo obrane.

(4) Cijenu posebnog izdanja iz stavka 1. ovoga članka određuje ravnatelj
Zavoda.

(5) Zabranjeno je umnožavanje hrvatskih normi ili njihovih dijelova
koje su namijenjene tržištu bez suglasnosti ravnatelja Zavoda.

III. SUSTAV OCJENJIVANJA

SUKLADNOSTI

Članak 13.

(1) Radi utvrđivanja sukladnosti s temeljnim zahtjevima za proizvode,
procese i usluge uspostavlja se sustav ocjenjivanja sukladnosti u okviru
kojeg se donose propisi kojima se utvrđuju one značajke koje bitno utječu
na život, sigurnost, zdravlje ljudi, na okoliš i na zaštitu potrošača te
osigurava njegovo provođenje.

(2) Propise iz stavka 1. ovoga članka donosi ravnatelj Zavoda, osim
ako drugim zakonom, odnosno propisom donesenim na temelju toga zakona nije
drukčije propisano.

1. POTVRĐIVANJE

Članak 14.

(1) Potvrđivanje je postupak kojim se potvrđuje sukladnost s propisanim
zahtjevima, a u smislu ovoga Zakona on obuhvaća potvrđivanje proizvoda,
procesa i usluga, ocjenjivanje i potvrđivanje sustava kakvoće dobavljača
te ocjenjivanje osposobljenosti osoba koje obavljaju radnje u svezi s ispitivanjem,
potvrđivanjem i ocjenjivanjem sustava kakvoće dobavljača.

(2) Potvrđivanje kojim se potvrđuje sukladnost cestovnih vozila, traktora,
strojeva za poljodjelstvo i šumarstvo i njihovih dijelova sa zahtjevima
propisa o obvezatnoj homologaciji donesenih na temelju ovoga Zakona i propisa
koji su sastavni dio međunarodnih ugovora koji obvezuju Republiku Hrvatsku
naziva se homologacija.

*1. Potvrđivanje proizvoda, procesa i usluga*

Članak 15.

Potvrđivanje proizvoda provodi se:

1. potvrđivanjem sukladnosti proizvoda s propisima,

2. potvrđivanjem sukladnosti proizvoda sa zahtjevima koji proizlaze
iz međunarodnih ugovora koji obvezuju Republiku Hrvatsku, ispravama i znacima
predviđenim tim međunarodnim ugovorima.

Članak 16.

(1) Potvrđivanje proizvoda u smislu ovoga Zakona obavlja ovlaštena pravna
osoba koja zadovoljava propisane uvjete ili Zavod.

(2) Zavod može ispitivanje određenih proizvoda ili određene vrste ispitivanja
proizvoda za koje sam osigurava izdavanje potvrda o sukladnosti te obavljanje
tehničkih i administrativnih poslova u svezi s tim ispitivanjima povjeriti
i laboratorijima, ispitnim stanicama i drugim stručnim institucijama koje
nemaju svojstvo pravne osobe ako zadovoljavaju ostale uvjete iz članka
24. i 25. ovoga Zakona.

(3) Ako potvrđivanje proizvoda osigurava Zavod, ispitivanja u okviru
postupka potvrđivanja mogu se obaviti kod proizvođača, pri čemu nadzor
nad tim ispitivanjima obavlja ovlašteni stručni djelatnik ili stručno povjerenstvo
Zavoda.

Članak 17.

(1) Za proizvode koji podliježu potvrđivanju propisom se određuju načini
ocjenjivanja sukladnosti proizvoda s temeljnim zahtjevima, norme ako se
primjenjuju pri potvrđivanju tih proizvoda te posebni uvjeti za potvrđivanje
određenih proizvoda.

(2) Propise iz stavka 1. ovoga članka donosi ravnatelj Zavoda, osim
ako drugim zakonom odnosno propisom donesenim na temelju toga zakona nije
drukčije propisano.

Članak 18.

Dobavljač je dužan pribaviti potvrdu o sukladnosti za proizvode koji
podliježu potvrđivanju prema odredbama ovoga Zakona prije stavljanja proizvoda
u promet ili držanja pripravljenog za stavljanje u promet u Republici Hrvatskoj.

Članak 19.

(1) Potvrda o sukladnosti isprava je kojom se na temelju izvještaja
o ispitivanju ovlaštenog laboratorija i provedenoga postupka potvrđuje
da je proizvod sukladan propisima, odnosno međunarodnim ugovorima koji
obvezuju Republiku Hrvatsku.

(2) Potvrdu o sukladnosti izdaje ovlaštena pravna osoba ili Zavod.

(3) Oblik i sadržaj potvrde o sukladnosti propisuje ravnatelj Zavoda.

(4) Potvrđeni proizvodi označuju se znakovima sukladnosti (potvrdbeni
znak, homologacijska oznaka i dr.), kojima se označuje da je proizvod na
propisani način ispitan te da je sukladan propisima, odnosno odredbama
međunarodnih ugovora koji obvezuju Republiku Hrvatsku.

(5) Izgled i uporabu znaka sukladnosti propisuje ravnatelj Zavoda.

Članak 20.

Na proizvodima za koje je izdana potvrda o sukladnosti ne smiju se obavljati
nikakve izmjene gradiva i konstrukcije niti druge izmjene koje mogu utjecati
na promjenu onih svojstava i značajki na temelju kojih je potvrda o sukladnosti
izdana.

*2. Potvrđivanje dobavljačeva sustava kakvoće*

Članak 21.

(1) Pod potvrđivanjem dobavljačeva sustava kakvoće u smislu ovoga Zakona
razumijeva se postupak kojim se utvrđuje da je dobavljačev sustav kakvoće
sukladan sa zahtjevima sadržanim u odgovarajućim normama za sustave kakvoće.

(2) Dobavljačev sustav kakvoće ocjenjuje i potvrđuje ovlaštena pravna
osoba.

(3) Ovlaštena pravna osoba izdaje potvrdu o sukladnosti za sustav kakvoće
za kojeg utvrdi da zadovoljava zahtjeve iz stavka 1. ovoga članka i o tome
vodi evidenciju.

*3. Ocjenjivanje osposobljenosti osoba*

Članak 22.

(1) Pod ocjenjivanjem osposobljenosti osoba koje obavljaju radnje u
vezi s ispitivanjem, potvrđivanjem i ocjenjivanjem sustava kakvoće razumijeva
se postupak kojim se utvrđuje osposobljenost osoba za stručno obavljanje
određenih zadataka sukladno zahtjevima sadržanim u odgovarajućim normama.

(2) Osposobljenost osoba iz stavka 1. ovoga članka ocjenjuje ovlaštena
pravna osoba.

(3) Ovlaštena pravna osoba iz stavka 2. ovoga članka izdaje potvrdu
o osposobljenosti osobi za koju utvrdi da zadovoljava zahtjeve iz stavka
1. ovoga članka.

2. ISPITIVANJE

Članak 23.

(1) Pod ispitivanjem u smislu ovoga Zakona razumijeva se tehnička radnja
koja se sastoji u određivanju jednog ili više svojstava određenoga proizvoda,
procesa ili usluge u skladu s propisanim ili drugim utvrđenim postupkom
te uz primjenu određenih metoda ispitivanja.

(2) Rezultati ispitivanja i drugi podaci važni za to ispitivanje utvrđuju
se i prikazuju izvještajem o ispitivanju.

(3) Pod metodom ispitivanja u smislu ovoga Zakona razumijeva se provođenje
određenih ispitnih radnji kojima se obavlja ispitivanje.

(4) Postupke i metode ispitivanja iz stavka 1. ovoga članka propisuje
ravnatelj Zavoda, osim ako drugim zakonom, odnosno propisom donesenim na
temelju toga zakona nije drukčije propisano.

3. OVLAŠĆIVANJE LABORATORIJA

Članak 24.

Ovlašćivanje je laboratorija postupak kojim se utvrđuje sposobnost i
opremljenost laboratorija za provedbu određenih ispitivanja uz uvjete i
na način koji su propisani za rad laboratorija i metode ispitivanja proizvoda
te prema pravilima međunarodnih sustava ispitivanja i normama koje se primjenjuju
u tim sustavima ako su prihvaćeni u Republici Hrvatskoj.

Članak 25.

(1) Pod laboratorijem u smislu ovoga Zakona razumijeva se pravna osoba
ili dio pravne osobe te fizička osoba koja se bavi obrtom koja provede
ispitivanja u postupku potvrđivanja u smislu ovoga Zakona.

(2) Ovlašteni je laboratorij onaj laboratorij za koji se nakon provedenog
postupka utvrdi da ispunjava propisane uvjete za provođenje određenih ispitivanja.

Članak 26.

(1) Zavod nadzire ovlaštene pravne osobe iz članka 16. stavka 1., članka
21. stavka 2. i članka 22. stavka 2. ovoga Zakona i ovlaštene laboratorije
iz članka 25. ovoga Zakona s obzirom na njihovo zadovoljavanje propisanih
uvjeta za obavljanje poslova za koje su te pravne osobe i laboratoriji
ovlašteni, daje im upute za obavljanje tih poslova i vodi o njima evidenciju.

(2) Ovlaštena pravna osoba nadzire osposobljenost i zakonitost rada
osoba iz članka 22. stavka 1. ovoga Zakona, daje im upute za obavljanje
tih poslova i vodi o njima evidenciju.

Članak 27.

(1) Ovlaštene pravne osobe i ovlašteni laboratoriji dužni su Zavodu
omogućiti nesmetano obavljanje nadzora iz članka 26. ovoga Zakona.

(2) Ako Zavod u obavljanju nadzora utvrdi da ovlaštena pravna osoba
ili ovlašteni laboratorij ne zadovoljava neke od propisanih uvjeta, utvrdit
će nedostatke i odrediti rok u kojem se ti nedostaci moraju otkloniti,
odnosno rok u kojem mora zadovoljiti propisane uvjete.

(3) Ako ovlaštena pravna osoba ili ovlašteni laboratorij u određenom
roku ne postupi u skladu s odredbom iz stavka 2. ovoga članka ili ako Zavod
u obavljanju nadzora utvrdi da ovlaštena pravna osoba ili ovlašteni laboratorij
ne obavlja poslove za koje je ovlašten u skladu s odredbama ovoga Zakona
i propisa donesenih na temelju ovoga Zakona, rješenjem će toj pravnoj osobi
ili ovlaštenom laboratoriju oduzeti dano ovlaštenje i brisati je iz evidencije.

(4) Ako ovlaštena pravna osoba iz članka 22. stavka 2. ovoga Zakona
u obavljanju nadzora utvrdi da osoba kojoj je izdana potvrda o osposobljenosti
iz članka 22. stavka 3. ovoga Zakona ne zadovoljava uvjete iz članka 22.
stavka 1. ovoga Zakona, rješenjem će poništiti izdanu potvrdu o osposobljenosti
i brisati je iz evidencije.

(5) Protiv rješenja iz stavka 4. ovoga članka osoba iz članka 22. stavka
1. ovoga Zakona može uložiti prigovor Zavodu u roku od 15 dana od dana
primitka rješenja.

Članak 28.

(1) Pravna ili fizička osoba koja proizvodi, uvozi ili stavlja u promet
potvrđene proizvode dužna je ovlaštenoj pravnoj osobi, odnosno Zavodu omogućiti
nesmetani nadzor proizvoda koji podliježu potvrđivanju.

(2) Ako se nadzorom utvrdi da proizvod ne zadovoljava propisane uvjete,
ovlaštena pravna osoba, odnosno Zavod rješenjem utvrđuje u čemu i u kojoj
mjeri proizvod ne zadovoljava propisane uvjete i određuje rok u kojem se
ti nedostaci moraju otkloniti.

(3) Ako pravna ili fizička osoba iz stavka 1. ovoga članka ne postupi
po rješenju iz stavka 2. ovoga članka, ovlaštena pravna osoba, odnosno
Zavod rješenjem će poništiti potvrdu o sukladnosti toga proizvoda.

(4) Pravna ili fizička osoba iz stavka 1. ovoga članka dužna je omogućiti
ovlaštenoj pravnoj osobi, odnosno Zavodu nesmetani nadzor nad proizvodnjom
tih proizvoda ako je to predviđeno propisom donesenim na temelju ovoga
Zakona.

(5) Na nadzor nad proizvodnjom iz stavka 4. ovoga članka na odgovarajući
način primjenjuju se odredbe stavka 1., 2. i 3. ovoga članka.

Članak 29.

Popis pravnih osoba ovlaštenih za potvrđivanje i ovlaštenih laboratorija
kao i popis onih pravnih osoba i ovlaštenih laboratorija kojima je to ovlaštenje
oduzeto objavljuje se u "Narodnim novinama".

Članak 30.

(1) Zabranjena je uporaba potvrde o sukladnosti i označavanje proizvoda
znacima sukladnosti suprotno odredbama ovoga Zakona i propisa donesenih
na temelju ovoga Zakona.

(2) Odredbe ovoga Zakona koje se odnose na potvrđivanje proizvoda na
odgovarajući se način primjenjuju na potvrđivanje procesa i usluga.

Članak 31.

(1) Troškove postupka iz članka 16., 18., 21. i 24. ovoga Zakona snose
podnositelji zahtjeva.

(2) Pod troškovima iz stavka 1. ovoga članka razumijevaju se troškovi
ispitivanja proizvoda i obavljanja radnji u postupku.

(3) Visinu naknade troškova iz stavka 1. ovoga članka utvrđuje ravnatelj
Zavoda uz prethodno mišljenje ministra financija.

4. DOBAVLJAČEVA IZJAVA O SUKLADNOSTI

Članak 32.

(1) Izjava o sukladnosti pismeno je jamstvo dobavljača izdano na njegovu
vlastitu odgovornost da proizvod, proces ili usluga odgovaraju propisima,
odnosno normama.

(2) Propisom donesenim na osnovi ovoga Zakona utvrđuju se uvjeti pod
kojima dobavljač može izdati izjavu o sukladnosti.

(3) Dobavljač može izdati izjavu o sukladnosti u smislu stavka 2. ovoga
čanka ako osigura dokaz da ispunjava propisane uvjete.

5. PRIZNAVANJE ISPRAVA O SUKLADNOSTI IZDANIH U INOZEMSTVU

Članak 33.

(1) Potvrda o sukladnosti, izvještaj o ispitivanju proizvoda i druge
odgovarajuće isprave izdane u inozemstvu koje su osnova za dobivanje potvrde
o sukladnosti priznaju se u Republici Hrvatskoj:

1. ako su te isprave izdane na temelju međunarodnih i međudržavnih sporazuma
koje je Republike Hrvatska sklopila ili im je pristupila,

2. ako su te isprave izdane u okviru međunarodnih sustava ovlašćivanja,
potvrđivanja, priznavanja rezultata ispitivanja ili drugih međunarodnih
sustava, uz uvjet da je Zavod ili ovlaštena pravna osoba članica tih sustava,

3. ako je izvještaj o ispitivanju izdao laboratorij u inozemstvu koji
ispunjava uvjete propisane za odgovarajuće laboratorije u Republici Hrvatskoj.

(2) Isprave iz stavka 1. ovoga članka priznaje Zavod.

(3) Priznavanje isprava iz stavka 1. ovoga članka ne isključuje provjeru
sukladnosti i ispitivanje proizvoda u Republici Hrvatskoj.

6. TEHNIČKI NADZOR

Članak 34.

Tehničkom nadzoru u proizvodnji, prometu i uporabi u skladu s odredbama
ovoga Zakona i propisima donesenim na temelju ovoga Zakona podliježu postrojenja,
uređaji, oprema i druga sredstva za rad u objektima i prostorijama ugroženim
eksplozivnim i zapaljivim smjesama plinova, pare i prašine i drugim opasnostima
koje mogu izazvati velike materijalne štete, ugroziti život i zdravlje
ljudi, okoliš i druge prirodne i radom stvorene vrijednosti te gradiva,
dijelovi i sklopovi za njihovu izradbu (u daljnjem tekstu: posebna oprema).

Članak 35.

(1) Poslove tehničkog nadzora u proizvodnji, prometu i uporabi postrojenja,
uređaja, opreme i drugih sredstava za rad u objektima i prostorijama ugroženim
ekspolozivnim i zapaljivim smjesama plinova, pare i prašine i drugim opasnostima
koje mogu izazvati velike materijalne štete, ugroziti život i zdravlje
ljudi, okoliš i druge prirodne i radom stvorene vrijednosti te gradiva,
dijelova i sklopova za njihovu izradbu, kao i potvrđivanje električnih
proizvoda i uređaja namijenjenih za rad u prostorijama ugroženim od eksplozivne
atmosfere obavlja javna ustanova koju osnivaju zainteresirane pravne osobe
i koja mora ispunjavati propisane uvjete.

(2) Vlada Republike Hrvatske u ime Republike Hrvatske može biti osnivač
ustanove iz stavka 1. ovoga članka.

Ustanova iz stavka 1. ovoga članka u obavljanju tehničkog nadzora i
potvrđivanja dužna je:

- ocjenjivati ispitivanje i potvrđivati električne uređaje i proizvode
namijenjene za rad u eksplozivnoj atmosferi,

- provoditi tehnički nadzor proizvodnje i uporabe proizvoda namijenjenih
za rad u prostorijama ugroženim eksplozivnom atmosferom,

- davati stručno mišljenje o promjeni propisa o potvrđivanju uređaja
i proizvoda namijenjenih za rad u prostorijama ugroženim eksplozivnom atmosferom.

(3) Nadzor nad radom ustanove iz stavka 1. ovoga članka provodi Zavod.

Članak 36.

(1) Propisima o tehničkom nadzoru određuju se osobito: posebna oprema
nad kojom se obavlja tehnički nadzor, vrste, sadržaj, postupak i način
obavljanja tehničkog nadzora, odnosno pojedinih poslova tehničkog nadzora,
opseg tehničkog nadzora, ovisno o vrsti posebne opreme i uvjetima uz koje
se ona upotrebljava, rokovi u kojima se obavljaju pojedini poslovi tehničkog
nadzora, sastavljanje i dostava zapisnika o izvršenom tehničkom nadzoru,
podaci koje zapisnik mora sadržavati te dobavljačeva obveza podnošenja
prijave u vezi sa posebnom opremom.

(2) Propisima iz stavka 1. ovoga članka može se odrediti i način vođenja
evidencije i obavljanja stručnih i tehničkih poslova u vezi s tehničkim
nadzorom.

(3) Propise iz stavka 1. ovoga članka donosi ravnatelj Zavoda u suglasnosti
s nadležnim ministrom za područje za koje se propisuje tehnički nadzor.

Članak 37.

(1) Na nadzor nad radom ovlaštene pravne osobe iz članka 35. ovoga Zakona
na odgovarajući način primjenjuju se odredbe članka 26. i 27. ovoga Zakona.

(2) Troškove rada stručnih djelatnika ovlaštene pravne osobe iz članka
35. ovoga Zakona koji obavljaju tehnički nadzor snosi proizvođač, izvođač
procesa, uvoznik, investitor odnosno korisnik opreme.

(3) Visinu naknade troškova iz stavka 2. ovoga članka utvrđuje ravnatelj
Zavoda uz prethodno mišljenje ministra financija.

IV. TEHNIČKE UPUTE, UPUTE ZA UPORABU, SERVIS, REZERVNI DIJELOVI
I JAMČEVNI LIST

Članak 38.

(1) Tehnički složeni proizvodi moraju imati tehničke upute, a proizvodi
čija određena svojstva mogu pri uporabi izazvati opasnost za korisnika,
druge osobe i okoliš moraju imati upute za uporabu, sastavljene tako da
su korisniku lako razumljive.

(2) Tehničke upute i upute za uporabu moraju biti ispisane na hrvatskom
jeziku i latiničnim pismom.

(3) Koji se proizvodi smatraju tehnički složenim proizvodima, a koji
proizvodima čija određena svojstva mogu pri uporabi izazvati opasnost za
korisnika, druge osobe i okoliš te sadržaj tehničkih uputa, odnosno uputa
za uporabu proizvoda iz stavka 1. ovoga članka, propisat će ravnatelj Zavoda,
osim ako drugim zakonom, odnosno propisom donesenim na temelju toga zakona
nije drukčije propisano.

Članak 39.

(1) Za tehnički složene proizvode proizvođač, uvoznik, predstavnik ili
zastupnik strane tvrtke dužan je utvrditi te u tehničkoj uputi i deklaraciji
navesti rok osiguranog servisiranja i opskrbe tržišta rezervnim dijelovima,
priborom i drugim proizvodima bez kojih se taj proizvod ne može upotrebljavati
prema svojoj namjeni.

(2) Rok iz stavka 1. ovoga članka ne može biti kraći od tri godine za
kućanske aparate, odnosno pet godina za druge tehnički složene proizvode,
ako propisom donesenim na temelju ovoga Zakona nije drukčije određeno.

(3) Ako proizvođač, uvoznik, predstavnik ili zastupnik strane tvrtke
nema vlastiti servis u Republici Hrvatskoj, dužan je tehnički složene proizvode
opskrbiti i popisom pravnih i fizičkih osoba koje je ovlastio za obavljanje
tih usluga u Republici Hrvatskoj (u daljnjem tekstu: ovlašteni serviseri).

(4) Proizvođač, uvoznik, predstavnik ili zastupnik strane tvrtke dužan
je svoje servise, odnosno ovlaštene servisere i tržište redovito opskrbljivati
potrebnom vrstom i količinom rezervnih dijelova, pribora i drugih proizvoda
bez kojih se tehnički složen proizvod ne može upotrebljavati prema svojoj
namjeni.

(5) Za određene proizvode mogu se odrediti rokovi osiguranog servisiranja
i opskrbe rezervnim dijelovima, priborom i drugim proizvodima bez kojih
se oni ne mogu upotrebljavati prema svojoj namjeni, rokovi u kojima se
servis, odnosno ovlašteni serviser mora odazvati zahtjevu korisnika proizvoda
za usluge održavanja, odnosno popravka proizvoda i rokovi u kojima se te
usluge moraju obaviti.

(6) Propise iz stavka 5. ovoga članka donosi ravnatelj Zavoda, osim
ako drugim zakonom, odnosno propisom donesenim na temelju toga zakona nije
drukčije propisano.

Članak 40.

(1) Propisom se utvrđuju proizvodi koji moraju imati jamčevni list,
sadržaj jamčevnog lista i obveze proizvođača, uvoznika ili zastupnika strane
tvrtke kao davatelja jamstva.

(2) Jamčevni list mora biti ispisan na hrvatskom jeziku i latiničnim
pismom.

(3) Troškove po osnovi jamstva snosi davatelj jamstva.

(4) Propis iz stavka 1. ovoga članka donosi ravnatelj Zavoda, osim ako
drugim zakonom, odnosno propisom donesenim na temelju toga zakona nije
drukčije propisano.

(5) Visinu naknade troškova iz stavka 3. ovoga članka određuje ravnatelj
Zavoda uz prethodno mišljenje ministra financija.

V. DEKLARIRANJE, OZNAČIVANJE, OBILJEŽAVANJE I PAKIRANJE PROIZVODA

Članak 41.

(1) Pod deklariranjem proizvoda u smislu ovoga Zakona, razumijeva se
navođenje na proizvodu ili ambalaži, ili na koji drugi način, podataka
kojima se identificiraju proizvodi, njihova sukladnost s propisanim uvjetima,
značajke i podaci o proizvođaču i pravnoj ili fizičkoj osobi koja stavlja
proizvod u promet.

(2) Deklaracija kao isprava o deklariranju u smislu stavka 1. ovoga
članka obvezatna je za svaki proizvod i mora sadržavati najmanje ove podatke:

- naziv proizvoda,

- tip proizvoda,

- naziv i adresu proizvođača i uvoznika.

(3) Deklaracija mora biti ispisana na hrvatskom jeziku i latiničnim
pismom.

(4) Pod označivanjem, odnosno obilježavanjem proizvoda u smislu ovoga
Zakona razumijeva se nanošenje na proizvod ili ambalažu, ili na koji drugi
način, znakova sukladnosti ili drugih znakova i oznaka propisanih ovim
Zakonom i propisima donesenim na temelju ovoga Zakona, oznaka određenih
tehničkih značajki i drugih značajki proizvoda, oznaka i simbola za opasnost,
upozorenja, oznaka i simbola za način rukovanja pošiljkama pri prijenosu
ili prijevozu i rukovanju proizvodima pri skladištenju i čuvanju te stavljanje
na proizvod pločica s priopćenjem o značajkama, opasnostima, upozorenjima
na opasnost i postupku u slučaju nezgode.

Članak 42.

(1) Propisom o deklariranju ili drugim propisom donesenim na temelju
ovoga Zakona mogu se za određene proizvode podrobnije odrediti način deklariranja
i dodatni elementi deklaracije.

(2) Propisom o označivanju, odnosno obilježavanju proizvoda ili drugim
propisom donesenim na temelju ovoga Zakona utvrđuje se za određene proizvode
način označivanja ili obilježavanja proizvoda, kao i tehnički uvjeti i
zahtjevi koji se odnose na nanošenje tih oznaka ili obilježja na proizvode,
ambalažu i dr. te način njihova nanošenja.

(3) Propise iz stavka 1. i 2. ovoga članka donosi ravnatelj Zavoda,
osim ako drugim zakonom, odnosno propisom donesenim na temelju tog zakona
nije drukčije propisano.

Članak 43.

(1) Propisom o pakiranju proizvoda ili drugim propisom donesenim na
temelju ovoga Zakona određuju se proizvodi koji moraju biti na propisan
način upakirani, uvjeti i zahtjevi pakiranja, nazivna količina punjenja
pakovine, znak kojim se prepoznaje pravna ili fizička osoba koja proizvodi
ili stavlja proizvod u promet, gradiva za pakiranje, njihove značajke,
oblici i mjere te uvjeti i zahtjevi tipizacije sredstava za pakiranje i
ambalažu.

(2) Propis iz stavka 1. ovoga članka donosi ravnatelj Zavoda, osim ako
drugim zakonom, odnosno propisom donesenim na temelju toga zakona nije
drukčije propisano.

VI. MEĐUNARODNA SURADNJA I OBAVJEŠĆIVANJE

Članak 44.

(1) Zavod zastupa Republiku Hrvatsku u međunarodnim organizacijama za
normizaciju, ovlašćivanje i potvrđivanje (ISO, IEC i dr.), surađuje s međunarodnim
i drugim stranim organizacijama i udrugama s područja normizacije, ovlašćivanja
i potvrđivanja, po potrebi postaje njihovim članom te imenuje stručne predstavnike
koji sudjeluju u radu tih organizacija i udruga ili prate njihov rad.

(2) Zavod ispunjava obveze proistekle iz međunarodnih ugovora s područja
normizacije, ovlašćivanja i potvrđivanja koje je sklopila Republika Hrvatska.

Članak 45.

(1) Zavod osigurava obavješćivanje u području normizacije i potvrđivanja:

1. izdavanjem glasila Zavoda,

2. davanjem podataka o izdanim hrvatskim normama, međunarodnim normama
i normama drugih država,

3. dokumentacijskim sustavom,

4. prikupljanjem, obradbom i davanjem obavijesti na zahtjev korisnika
obavijesti.

(2) Korisnici obavijesti i obavijesnih sredstava iz stavka 1. ovoga
članka plaćaju naknadu.

(3) Visinu naknade iz stavka 2. ovoga članka određuje ravnatelj Zavoda
uz prethodno mišljenje ministra financija.

VII. FINANCIRANJE

Članak 46.

Sredstva za rad Zavoda osiguravaju se u proračunu Republike Hrvatske
i vlastitom djelatnošću, a upotrebljavaju se za poslove normizacije, potvrđivanja
i ovlašćivanja, članarinu u međunarodnim organizacijama za normizaciju,
potvrđivanje i ovlašćivanje, pretplatu na odgovarajuća službena glasila
i stručne časopise, uspostavljanje i rad dokumentacijsko-informacijskog
sustava, njegovo povezivanje s međunarodnim sustavima i troškove sudjelovanja
djelatnika Zavoda i od Zavoda imenovanih predstavnika u tijelima međunarodnih
organizacija i udruga.

VIII. INSPEKCIJSKI NADZOR I MJERE

Članak 47.

Inspekcijski nadzor nad primjenom odredaba ovoga Zakona i propisa donesenih
na temelju ovoga Zakona obavlja nadležno tijelo inspekcije u skladu sa
zakonom.

Članak 48.

(1) Ako pri inspekcijskom nadzoru nadležno tijelo iz članka 47. ovoga
Zakona utvrdi da nisu primijenjene odredbe ovoga Zakona i propisa donesenih
na temelju ovoga Zakona, naredit će rješenjem pravnoj ili fizičkoj osobi
koja nije primijenila te odredbe da u određenom roku uskladi obavljanje
svoje djelatnosti.

(2) Ako pri inspekcijskom nadzoru nadležno tijelo iz članka 47. ovoga
Zakona utvrdi da proizvodi, procesi i usluge ne odgovaraju odredbama ovoga
Zakona i propisa donesenih na temelju ovoga Zakona i da zbog toga postoji
opasnost za život i zdravlje ljudi i okoliš ili mogućnost nastanka znatne
materijalne štete, donijet će rješenje kojim će odmah zabraniti proizvodnju,
uvoz ili uporabu takvih proizvoda, odnosno daljnje provođenje procesa ili
obavljanje usluga.

Članak 49.

(1) Ako pri nadzoru nadležno tijelo tržišne inspekcije utvrdi da proizvodi
koji su stavljeni u promet ne odgovaraju odredbama ovoga Zakona i propisa
donesenih na temelju ovoga Zakona, da nisu na propisan način upakirani,
deklarirani, označeni, odnosno obilježeni, da nemaju propisane isprave,
da za njih, suprotno odredbama ovoga Zakona i propisa donesenih na temelju
ovoga Zakona nije osiguran servis, rezervni dijelovi, pribor i drugi proizvodi
bez kojih se tehnički složeni proizvodi ne mogu upotrebljavati prema svojoj
namjeni, da nemaju tehničke upute za uporabu ili da imaju netočne oznake,
podatke ili znakove sukladnosti, u skladu s odredbama ovoga Zakona i propisa
donesenih na temelju ovoga Zakona donijet će rješenje kojim će odrediti
otklanjanje utvrđenih nedostataka, odnosno nepravilnosti u određenom roku
i odmah zabraniti promet takvih proizvoda dok se ti nedostaci i nepravilnosti
ne otklone.

(2) Žalba protiv rješenja iz stavka 1. ovoga članka ne odgađa njegovo
izvršenje.

Članak 50.

(1) Djelatnicima Zavoda za nadzor iz članka 26. i 27. ovoga Zakona i
djelatnicima pravne osobe iz članka 35. ovoga Zakona, izdaje se službena
iskaznica za obavljanje nadzora.

(2) Službenu iskaznicu iz stavka 1. ovoga članka izdaje ravnatelj Zavoda.

(3) Oblik, sadržaj, način izdavanja i uporabu iskaznice iz stavka 1.
ovoga članka kao i način vođenja evidencije o tim iskaznicama propisuje
ravnatelj Zavoda.

IX. KAZNENE ODREDBE

Članak 51.

(1) Novčanom kaznom od 15.000 do 70.000 kuna kaznit će se za prekršaj
pravna ili fizička osoba:

1. ako ne primjenjuje odredbe ovoga Zakona i propisa donesenih na temelju
ovoga Zakona na domaće proizvode, procese i usluge, kao i na proizvode
iz uvoza i proizvode uzete u zakup iz inozemstva radi uporabe u Republici
Hrvatskoj (članak 8. stavak 1.),

2. ako umnožava hrvatske norme ili njihove dijelove, koji se izdaju
kao posebna izdanja Zavoda (članak 12. stavak 5.),

3. ako izdaje potvrde o sukladnosti bez ovlaštenja ravnatelja Zavoda
(članak 16. stavak 1.),

4. ako potvrđeni proizvod ne označi znakom sukladnosti (članak 19. stavak
4.),

5. ako ne pribavi potvrdu o sukladnosti za proizvod koji podliježe potvrđivanju
prema odredbama ovoga Zakona (članak 18.),

6. ako na proizvodima za koje je izdana potvrda o sukladnosti učini
izmjene gradiva, konstrukcije ili druge izmjene koje utječu na promjenu
svojstava i značajki na temelju kojih je izdana potvrda o sukladnosti (članak
20.),

7. ako upotrebljava potvrdu o sukladnosti i označuje proizvod znacima
sukladnosti suprotno odredbama ovoga Zakona i propisa donesenih na temelju
ovoga Zakona (članak 30. stavak 1.),

8. ako dobavljač izda izjavu o sukladnosti suprotno odredbama ovoga
Zakona i propisa donesenih na temelju ovoga Zakona (članak 32. stavak 1.),

9. ako postupa suprotno propisima o tehničkom nadzoru (članak 36. stavak
1.),

10. ako tehnički složen proizvod ne opskrbi tehničkim uputama, ako proizvod
čija određena svojstva mogu pri uporabi izazvati opasnost za korisnika,
druge osobe i okoliš ne opskrbi uputama za uporabu (članak 38. stavak 1.),

11. ako za tehnički složene proizvode ne utvrdi i u tehničkoj uputi
ili deklaraciji ne navede rok osiguranog servisiranja i ako svoje servise,
odnosno ovlaštene servisere i tržište ne opskrbljuje redovito potrebnom
vrstom i količinom rezervnih dijelova, pribora i drugih proizvoda bez kojih
se tehnički složen proizvod ne može upotrebljavati prema svojoj namjeni
(članak 39.),

12. ako za proizvode za koje je to određeno propisom donesenim na temelju
ovoga Zakona ne izda jamčevni list ili ako jamčevni list nema propisani
sadržaj te ako davatelj jamstva postupi suprotno obvezama utvrđenim propisom
donesenim na temelju ovoga Zakona (članak 40.).

(2) Za prekršaj iz stavka 1. ovoga članka kaznit će se i odgovorna osoba
u pravnoj osobi novčanom kaznom od 5.000 do 15.000 kuna.

Članak 52.

(1) Novčanom kaznom od 3.000 do 10.000 kuna kaznit će se za prekršaj
pravna ili fizička osoba:

1. ako proizvodi nemaju propisane isprave, tehničke upute, upute za
uporabu proizvoda, jamčevni list, propisane oznake, podatke i deklaracije,
ako nisu na propisan način upakirani te ako nisu ispisane na hrvatskom
jeziku i latiničnim pismom (članak 7. stavak 1. i 2.),

2. ako Zavodu ne omogući nesmetano obavljanje nadzora iz članka 26.
ovoga Zakona (članak 27. stavak 1.),

3. ako Zavodu, odnosno ovlaštenoj pravnoj osobi ne omogući nesmetani
nadzor proizvoda koji podliježu potvrđivanju (članak 28. stavak 1.),

4. ako Zavodu, odnosno ovlaštenoj pravnoj osobi ne omogući nesmetani
nadzor nad proizvodnjom proizvoda koji podliježu potvrđivanju, ako je to
predviđeno propisom donesenim na temelju ovoga Zakona (članak 28. stavak
4.),

5. ako djelatniku pravne osobe iz članka 35. ovoga Zakona ne omogući
nesmetano obavljanje tehničkog nadzora (članak 36. stavak 1.),

6. ako ne provede rješenje o otklanjanju nedostataka utvrđenih provedenim
inspekcijskim nadzorom (članak 49. stavak 1.).

(2) Za radnju iz stavka 1. ovoga članka kaznit će se za prekršaj novčanom
kaznom od 3.000 do 10.000 kuna i odgovorna osoba u pravnoj osobi.

X. PRIJELAZNE I ZAVRŠNE ODREDBE

Članak 53.

(1) Propise na temelju ovlaštenja iz ovoga Zakona donijet će ravnatelj
Zavoda u roku od tri godine od dana njegovog stupanja na snagu.

(2) Ovlašćuje se ravnatelj Zavoda da propisima iz stavka 1. ovoga članka
može odrediti prekršaje i propisati kazne za te prekršaje.

(3) Do donošenja propisa iz stavka 1. ovoga članka, osim odredaba koje
su u suprotnosti s odredbama ovoga Zakona, ostaju na snazi propisi doneseni
na temelju Zakona o standardizaciji ("Narodne novine", br. 53/91., 26/93.,
29/94. i 25/96.).

(4) U propisima iz stavka 3. ovoga članka naziv preuzetih normi s oznakom
"JUS" mijenja se u naziv "Hrvatska norma" s oznakom "HRN", a slovna i brojčana
oznaka ostaju iste.

(5) U propisima iz stavka 3. ovoga članka odredbe kojima je utvrđeno
da je primjena hrvatskih normi u cijelosti ili djelimično obvezatna ostaju
na snazi do 31. prosinca 1996.

Članak 54.

(1) Javna ustanova iz članka 35. ovoga Zakona osnovat će se u roku od
6 mjeseci od dana stupanja na snagu ovoga Zakona.

(2) Do početka rada javne ustanove iz članka 35. ovoga Zakona, tehnički
nadzor obavljat će se prema propisima koji su bili na snazi do stupanja
na snagu ovoga Zakona.

Članak 55.

(1) Ovlaštenja za atestiranje i ispitivanje dana na temelju odredaba
propisa koji su bili na snazi do stupanja na snagu ovoga Zakona, na snazi
su za pojedine pravne osobe, odnosno laboratorije do dobivanja odgovarajućih
isprava prema odredbama ovoga Zakona, a najkasnije do 31. prosinca 1997.

(2) Atesti izdani na temelju ovlaštenja iz stavka 1. ovoga članka vrijede
do isteka valjanosti tog atesta.

Članak 56.

(1) Postupci za privredne prijestupe i prekršaje koji su pokrenuti do
dana stupanja na snagu ovoga Zakona dovršit će se prema odredbama propisa
koji su bili na snazi do stupanja na snagu ovoga Zakona.

(2) Postupak u smislu stavka 1. ovoga članka smatra se pokrenutim danom
inspekcijskog pregleda.

Članak 57.

Danom stupanja na snagu ovoga Zakona prestaje važiti Zakon o standardizaciji
("Narodne novine", br. 53/91., 26/93., 29/94. i 25/96.).

Članak 58.

Ovaj Zakon stupa na snagu osmoga dana od dana objave u "Narodnim novinama".

Klasa: 383-01/95-01/03

Zagreb, 28. lipnja 1996.

ZASTUPNIČKI DOM

SABORA REPUBLIKE HRVATSKE

Predsjednik

Zastupničkog doma Sabora

**akademik Vlatko Pavletić,** v. r.

Zakon, NN 55/1996-1068